A Központi Statisztikai Hivatal tájékoztatása

az OSAP 2010 és 2012 számú

INTRASTAT adatszolgáltatás 2025-ben érvényes küszöbértékeiről

**Adatszolgáltatási küszöbértékek**

1. Beérkezés esetén 400 millió Ft, kiszállítás esetén 160 millió Ft.
2. A bérmunka (42, 42, 51, 52) ügyletek bármelyikét jelentő gazdasági szervezetekre egyedi szabályozás vonatkozik. Ha a gazdasági szervezet egyik irányban adat-szolgáltatásra kötelezett, másik irányú forgalmát is köteles – küszöbértéktől függetlenül – jelenteni.

A küszöbértékek az alábbiak szerint határozzák meg az adatszolgáltatási kötelezettséget:

Az **OSAP 2010 nyilvántartási számú Intrastat kiszállítás** kérdőív kitöltésére kötelezettek azok a gazdasági szervezetek, amelyek EU tagállamokba történő kiszállításainak éves értéke meghaladja a 160 millió forintot. Azok a gazdasági szervezetek, amelyeknek 51-es, illetve 52-es kódú bérmunka ügyletei (is) vannak, vagy EU tagállamokba történő kiszállításainak éves értéke meghaladja a 15 milliárd forintot statisztikai érték jelentésére is kötelezettek. (160 millió és 15 milliárd forint között az adatszolgáltatónak csak az 51-es, illetve 52-es kódú ügyleteiről kell statisztikai értéket közölnie.)

Az **OSAP 2012 nyilvántartási számú Intrastat beérkezés** kérdőív kitöltésére kötelezettek azok a gazdasági szervezetek, amelyek EU tagállamokból történő beérkezéseinek éves értéke meghaladja a 400 millió forintot. Azok a gazdasági szervezetek, amelyeknek 51-es, illetve 52-es kódú bérmunka ügyletei (is) vannak, vagy EU tagállamokból történő beérkezéseinek éves értéke meghaladja a 6 milliárd forintot statisztikai érték jelentésére is kötelezettek (400 millió és 6 milliárd forint között az adatszolgáltatónak csak az 51-es, illetve 52-es kódú ügyleteiről kell statisztikai értéket közölnie).

Előzetes tájékoztatásunkkal összhangban, azok a gazdasági szervezetek, melyek a kijelölés alapját képező időszakban az OSAP 2012 és az MDE adatok (más tagállamoktól kapott mikroadatok) összehasonlítása során kiváló adatminőséget érnek el – a kijelölési küszöbértéktől függetlenül – mentesülnek az adatszolgáltatási kötelezettség teljesítése alól.

A gazdasági szervezet a naptári év azon hónapjától köteles Intrastat adatszolgáltatást teljesíteni, amikor az előző tizenkét havi Intrastat-jelentésének, vagy annak hiányában áfa-bevallásában szereplő közösségi beszerzésének, illetve közösségi értékesítésének összesített értéke meghaladja az adatszolgáltatási küszöbértéket.

Központi Statisztikai Hivatal